સ્ત્રીઓ બ્યુટીપાર્લરમાં જઈ હાથ, પગ અને ચહેરા પરની રુંવાટી દૂર કરાવે છે. ફેસિયલ, બ્લિચિંગ કે વૅક્સ કરાવે છે. પણ પેટ અને શરીર પર વધેલી ચરબીની તેમને ખાસ ચિંતા હોતી નથી. સોનું શરીરનો બાહ્ય શણગાર બની શકે છે પરંતુ કૉલેસ્ટોરોલ, હિમોગ્લોબિન, સુગર, પ્રેસર વગેરેનું યોગ્ય નિયમન એ શરીરની ભીતરી તાકાત બની રહે છે. ક્યારેક કંગન, નેકલેસ કે બંગડીઓમાં બિલ કરતાં કાર્ડિયોગ્રામ, એન્ડોસ્કોપી કે બાયપ્સીનું બિલ વધારે આવે છે. બંગડી વેચીને બાયપ્સી કરાવવી પડે એવા સંજોગો પણ ઊભા થાય છે. બૅંકની પાસબુકમાં બેલેન્સ વધારે હોય છે તે જેટલું રાહતભરેલું હોય છે તેટલું દેહની બૅંકમાં લાલકણ, હિમોગ્લોબિન, કૅલ્શિયમ વગેરેનું બેલેન્સ સફિશિયન્ટ હોય તે જરૂરી છે. યાદ રહે, હૃદયરૂપી લૉકરનાં એ કીમતી ઘરેણાં છે. આપણે બૅંકના લૉકરનું નિયમિત ભાડું ભરવાના જેટલા આગ્રહી હોઈએ છીએ તેટલા નિયમિત બૉડી ચૅકપ કરાવવાના નથી હોતા.